Ստեղծված ռիսկային ու մարտահրավերներով լեցուն իրավիճակի համար մեծ պատասխանատվություն է կրում նաև ԱԱԾ-ն, որը հեղափոխությունից հետո փաստացի դարձել է պետական համակարգի առանցքը, կմախքը և այն կենտրոնը, որն ապահովում է հեղափոխության օրակարգի ապահովումը։ ԱԱԾ ինստիտուցիոնալ այդ դերակատարության համատեքստում ստիպված ենք արձանագրել, որ այս հանգրվանում սուպերդերակատարություն ունեցող գերատեսչությունը չկարողացավ ապահովել հեղափոխության ամենակարևոր խնդիրներից մեկի ապահովումը։ Այս թեմային անդրադարձել էինք նաև Ռոբերտ Քոչարյանի կալանավորումից շատ ժամանակ առաջ ու խնդիրն ակտուալ է նաև այսօր, գուցե՝ նույնիսկ ավելի։ Փաստահավաք խմբի զեկույցներում, հիմա նաև ՀՔԾ տիրապետության տակ գտնվում են նյութեր, որոնք անհերքելի ապացույցներով հիմնավորում են, որ քրեաօլիգարխիայի առնվազն ինը ներկայացուցիչների բանդաները մասնակցել են Մարտի 1-ի արյունոտ իրադրաձություններին։ Կրկնում ենք՝ ինչո՞ւ հեղափոխության հաղթանակից նույնիսկ երեք ամիս անց վնասազերծված չեն այդ բանդաները, եթե այդ փաստերին ԱԱԾ-ն տիրապետում է շատ վաղուց, թերևս՝ տասը տարի առաջ։ Ինչո՞ւ միայն օրեր առաջ այս ուղղությամբ կատարվեց առաջին խուզարկությունը Հովիկ Աբրահամյանին պատկանող տարածքում՝ մեծ քանակությամբ զենք-զինամթերքի բացահայտումով։ Ինչո՞ւ մինչև հիմա բացահայտված չեն մյուս «որջերը», վնասազերծված չեն բանդաները․ Մարտի 1-ի այս դրվագը մեծապես կնպաստեր, որպեսզի ավելի ծանր մեղադրանք առաջադրվեր Ռոբերտ Քոչարյանին, ու այսօր նրա փաստաբանները հնարավորություն չէին ունենա ցինիզմով խոսել իրենց պաշտպանյալի սահմանադրական իմունիտետի մասին։ Հապաղել է ԱԱԾ-ն, թերացել է հեղափոխության օրակարգի սպասարկման իր առաքելության մեջ և արդյունքում՝ ազատության մեջ է Ռոբերտ Քոչարյանը, որն արդեն դարձել է բոլոր այս չվնասազերծված բանդաների փաստացի տերը՝ ձեռնոց նետելով հեղափոխությանը ու բարձրաձայնելով իր քաղաքական հավակնությունների մասին։